จี้ทำสัญญาก่อหนี้รัฐล้างท่องบลงทุน
คลังจี้หน่วยงานหนัก เร่งแต่ละแห่งทำสัญญาก่อหนี้จนยอดทะลุ 90% แต่ภาพรวมยังต่ำเป้า
2 ก.ย. 2559

คลังจี้หน่วยงานหนัก เร่งแต่ละแห่งทำสัญญาก่อหนี้จนยอดทะลุ 90% แต่ภาพรวมยังต่ำเป้า
รายงานข่าวจากกระทรวงการคลัง เปิดเผยว่า การเร่งเบิกจ่ายงบลงทุนปีงบประมาณ 2559 ของหน่วยงานที่ได้งบเกิน 1,000 ล้านบาท ทั้งหมด 36 หน่วยงาน วงเงินรวมประมาณ 3.5 แสนล้านบาท พบว่าจนถึงวันที่ 26 ส.ค. 2559 สามารถเบิกจ่ายได้แล้วประมาณ 2.49 แสนล้านบาท หรือคิดเป็น 71.18% ของงบลงทุนที่ได้จัดสรรทั้งหมด
นอกจากนี้ ยังมีงบลงทุนที่ได้ทำสัญญาก่อหนี้ผูกพันแล้ว แต่ยังรอการเบิกจ่ายอีก 6.26 หมื่นล้านบาท เมื่อรวมกับงบลงทุนที่เบิกจ่ายไปแล้วจะมีจำนวน 3.11 แสนล้านบาท หรือคิดเป็น 89.06% โดยคาดว่าอีก 1 เดือนที่เหลือของปีงบประมาณ 2559 การทำสัญญาก่อหนี้ผูกพันรวมกับการเบิกจ่ายงบลงทุนจะสูงเกิน 90%
อย่างไรก็ตาม งบลงทุนในภาพรวมของปี 2559 วงเงินกว่า 5 แสนล้านบาท สามารถเบิกจ่ายได้ล่าสุดอยู่ประมาณ 66% ยังถือว่าต่ำกว่าเป้าหมาย และคลังได้กำชับหน่วยงานต่างๆ ให้เร่งเบิกจ่าย
สำหรับหน่วยงานที่มีงบลงทุนเกิน 1,000 ล้านบาท และยังเบิกงบลงทุนได้ช้า คือ กรมศุลกากร กรมราชทัณฑ์ กรมป้องกันและบรรเทาสาธารณภัย และกรมทรัพยากรน้ำบาดาล ส่วนที่เบิกจ่ายได้มาก คือ กรมการขนส่งทางบก กรมทางหลวง กรมทางหลวงชนบท
นายมนัส แจ่มเวหา อธิบดีกรมบัญชีกลาง กล่าวว่า กรมบัญชีกลางได้เชิญหน่วยงานและรัฐวิสาหกิจ ทำความเข้าใจเรื่องมาตรการเร่งเบิกจ่ายงบประมาณปี 2559 และ 2560 คาดว่าจะทำให้การเบิกจ่ายโดยเฉพาะงบลงทุนทำได้เร็วขึ้น